N Á R O D N Á R A D A  S L O V E N S K E J R E P U B L I K Y

IX. volebné obdobie

**N á v r h**

skupiny poslancov Národnej rady Slovenskej republiky

n a  p r i j a t i e

**uznesenia Národnej rady Slovenskej republiky** **k aktuálnemu stavu čerpania eurofondov**

|  |  |  |
| --- | --- | --- |
| P r e d k l a d a j ú : |  | Návrh na uznesenie: |
| Veronika REMIŠOVÁ v.r.Peter POLLÁK v.r.Július JAKAB v.r.Gábor GRENDEL v.r.Michal ŠIPOŠ v.r.Lukáš BUŽO v.r.Marek KRAJČÍ v.r.Igor MATOVIČ v.r.Roman MIKULEC v.r.Rastislav KRÁTKY v.r.Jozef PROČKO v.r.Anežka ŠKOPOVÁ v.r. |  | 1. Návrh uznesenia Národnej rady Slovenskej republiky
2. Odôvodnenie

  |

Bratislava január 2025

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... 2025,

**k aktuálnemu stavu čerpania eurofondov**

**Národná rada Slovenskej republiky**

1. **berie na vedomie** závažnosť situácie v implementácii eurofondov a ohrozenia hospodárskeho a sociálneho rozvoja Slovenskej republiky v dôsledku alarmujúco nízkeho čerpania prostriedkov z rozpočtu Európskej únie,
2. **konštatuje** katastrofálne čerpanie eurofondov a hrozbu prepadnutia finančných prostriedkov z dôvodu nedostatočnej činnosti vlády Slovenskej republiky a jednotlivých ministerstiev,
3. **vyzýva vládu Slovenskej republiky**, aby
4. prijala krízové opatrenia na zvýšenie čerpania eurofondov, vrátane:
5. zjednodušenia procesov na schvaľovanie projektov a vyplácanie prostriedkov,
6. posilnenia kapacít na úrovni ministerstiev, regionálnych partnerov a platobných agentúr,
7. vytvorenia centralizovaného systému monitorovania a riadenia čerpania;
8. zabezpečila plnenie pravidla n+3, aby sa predišlo prepadnutiu prostriedkov v hodnote miliárd eur;
9. transparentne a pravidelne informovala verejnosť a Národnú radu Slovenskej republiky o stave implementácie eurofondov, vrátane pravidelných správ o pokroku a prekážkach pri čerpaní;
10. vyvodila politickú zodpovednosť za súčasný stav, vrátane personálnych zmien na ministerstve a v ďalších dotknutých inštitúciách;
11. zintenzívnila spoluprácu s Európskou komisiou na identifikácii a odstránení systémových chýb v implementácii fondov.

**DÔVODOVÁ SPRÁVA**

Alarmujúci stav čerpania eurofondov a hrozba prepadnutia miliárd eur si vyžadujú okamžité a efektívne riešenia. Národná rada Slovenskej republiky apeluje na vládu Slovenskej republiky, aby preukázala zodpovednosť a prijala konkrétne kroky na ochranu financií z európskych fondov, ktoré sú nevyhnutné pre rozvoj Slovenska.

Z celkového záväzku 12,79 miliardy eur na obdobie 2021 – 2027 bolo k 30. novembru 2024 vyčerpaných len 334,24 milióna eur, čo predstavuje čerpanie na úrovni 2,61 %.

Program Slovensko, ktorý predstavuje hlavný nástroj implementácie s alokáciou 12,59 miliardy eur, vykázal k rovnakému dátumu podobne alarmujúce čerpanie na úrovni 2,60 %.

Ostatné programy, ako Interreg SK – CZ, Interreg SK – AT, INTERACT IV a Program Rybné hospodárstvo, dosahujú rovnako nízku úroveň implementácie.

Slovenskej republike hrozí prepadnutie finančných prostriedkov. Prvý míľnik pravidla n+3 vyžaduje vyčerpanie 1,55 miliardy eur do 31. decembra 2025, pričom k dnešnému dňu je vyčerpaných iba 334,24 milióna eur. Súčasné tempo čerpania ohrozuje schopnosť Slovenska splniť aj ďalší míľnik k 31. decembru 2026, kde je potrebné vyčerpať minimálne 2,14 miliardy eur. Všetky prostriedky, ktoré sa nevyčerpajú nenávratne prepadnú. Prepadnutie týchto prostriedkov by znamenalo nenávratnú stratu financií na rozvoj regiónov, školstva, zdravotníctva, infraštruktúry a ďalších strategických oblastí.

Vláda Slovenskej republiky a Ministerstvo investícií, regionálneho rozvoja a informatizácie Slovenskej republiky neprijali dostatočné opatrenia na zlepšenie implementácie a efektívneho využívania eurofondov. Chýba jasný akčný plán a koordinácia medzi ministerstvami, regionálnymi partnermi a Európskou komisiou.